Document ID: 32001D0660

Komisijas Lēmums
(2001. gada 6. augusts),
ar ko groza un papildina Lēmumu 2000/112/EK attiecībā uz antigēnu rezervju sadalījumu starp antigēnu bankām
(izziņots ar dokumenta numuru C(2001) 2472)
(Teksts attiecas uz EEZ)
(2001/660/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], kurā jaunākie grozījumi izdarīti ar Padomes Lēmumu 2001/12/EK [2], un jo īpaši tā 14. pantu,
ņemot vērā Padomes 1991. gada 11. decembra Lēmumu 91/666/EEK par mutes un nagu sērgas vakcīnas Kopienas rezervju izveidošanu [3], kurā jaunākie grozījumi izdarīti ar Komisijas Lēmumu 2001/181/EK [4], un jo īpaši tā 7. pantu,
tā kā:
(1) Saskaņā ar Lēmumu 91/666/EEK antigēnu iepirkums ir daļa no Kopienas veiktajiem pasākumiem, izveidojot mutes un nagu sērgas vakcīnas Kopienas rezerves.
(2) Lēmuma 91/666/EEK I pielikumā precīzi norādīti mutes un nagu sērgas vīrusa antigēna daudzumi un apakštipi, kas glabājami Kopienas antigēna rezervēs.
(3) Ar Komisijas Lēmumu 93/590/EK [5], kurā jaunākie grozījumi izdarīti ar Lēmumu 2000/112/EK [6], veikti pasākumi mutes un nagu sērgas A5, A22 un O1 antigēnu iepirkšanai.
(4) Ar Komisijas Lēmumu 97/348/EK [7], kurā jaunākie grozījumi izdarīti ar Lēmumu 2000/112/EK, veikti pasākumi mutes un nagu sērgas A22-Iraq, C1 un ASIA1 antigēnu iepirkšanai.
(5) Ar Komisijas Lēmumu 2000/77/EK [8] veikti pasākumi konkrētu daudzumu mutes un nagu sērgas A Iran 96, A Iran 99, A Malaysia 97, SAT 1, SAT 2 (Austrumāfrikas un Dienvidāfrikas celmu) un SAT 3 vīrusa antigēnu iepirkšanai.
(6) Ar Komisijas Lēmumu 2000/569/EK [9] veikti pasākumi papildu daudzumu mutes un nagu sērgas A22-Iraq, O1-Manisa, ASIA 1-Shamir, A Malaysia 97, SAT 1, SAT 2 (Austrumāfrikas un Dienvidāfrikas celmu) un SAT 3 vīrusa antigēnu iepirkšanai.
(7) Pēc rakstveida informācijas saņemšanas no līgumslēdzēja par tā antigēna piegādēm un izplatīšanu apstiprinātajās vietās, kas iepirkts saskaņā ar Lēmumu 2000/569/EK, būtu jāgroza un jāpapildina Lēmuma 2000/112/EK pielikums, kurā sīki noteikts to antigēnu rezervju sadalījums starp antigēnu bankām, kuras izveidotas saistībā ar Kopienas rīcību attiecībā uz mutes un nagu sērgas vakcīnas rezervēm, un ar kuru groza Komisijas Lēmumus 93/590/EK un 97/348/EK.
(8) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠĀDU LĒMUMU.
1. pants
Lēmuma 2000/112/EK pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2001. gada 6. augustā

Labels: 19
7
0
6
18